Ferdinand Gabaj

**Ferdinand Gabaj** (* 17. december 1908, Liptovská Porúbka – † 12. júl 1974, Bratislava) bol slovenský prozaik, prekladateľ a učiteľ.

## Životopis
Pochádzal z roľníckej rodiny a vzdelanie získaval v Liptovskej Porúbke, Liptovskom Hrádku, Liptovskom Mikuláši a na učiteľskom ústave v Spišskej Novej Vsi. Celý život pôsobil ako učiteľ, najprv v Smrečanoch, potom v rokoch 1930 – 1931 v Ladzanoch, v rokoch 1931 – 1933 v dnešnom Sliači, v rokoch 1933 – 1934 v Dunajskej Strede a napokon od roku 1934 až do roku 1969, kedy odišiel do dôchodku, učil v Bratislave.

## Tvorba
Prvé básnické i prozaické pokusy začal uverejňovať v roku 1926 v časopisoch Svojeť, Nový rod a Slovenské hlasy, knižne debutoval v roku 1934 zbierkou poviedok *Katka a Kata*. Písal najmä romány z dedinského prostredia a rodinné kroniky, ktoré svojím milým humorom pripomínali diela Martina Kukučína. Osobitnú skupinu diel tvoria knihy pre rodičov a vychovávateľov, ktoré spomienkami a zápiskami dlhoročného učiteľa, vďaka ktorým sa snaží pomôcť pochopiť detskú dušu. Okrem tvorby pre dospelých sa venoval i tvorbe pre deti a mládež. Prvé poviedky uverejňoval v časopisoch Mladý život a Prameň. Venoval sa najmä témam zo súčasného života detí, vykresľuje ich optimizmus, ale i protirečivosť a zložitosť detského sveta. Jeho rozprávky sú plné bizarných nápadov, fantázie, vtipu, hravosti a humoru. Okrem vlastnej tvorby tiež prekladal z poľskej, maďarskej a českej literatúry .

## Dielo
### Tvorba pre dospelých
*1934 – *Katka a Kata*, zbierka poviedok, Literárna družina Postup,
*1936 – *Spod šindľovej strechy*, kniha noviel, Eos,
*1937 – *Otec Timotej*, román
*1940 – *Brmbolčekovci*, román, Nové Slovensko,
*1941 – *Eva*, kniha noviel, podtitul: *Novely o ženách*,
*1942 – *Každý po svojom*, román, Tranoscius , podtitul: *Román dedinčanov v meste*
*1948 – *Suchý plač*, psychologický román, Družba, 
*1950 – *Začíname žiť*, Oráč,
*1953 – *Ryžiari*, Slovenský spisovateľ

### Knihy pre rodičov a vychovávateľov
*1946 – *Na prahu života*, Europa, 
*1952 – *Moji piataci*, Slovenský spisovateľ
*1954 – *Prváci*, z učiteľovho zápisníka, Slovenský spisovateľ 

### Tvorba pre deti a mládež
*1936 – *Z chlapčeka vojak*, román, Matica slovenská,
*1937 – *Guľka a Jamka*, rozprávka, Matica slovenská
*1938 – *Kolobežka*, poviedky
*1939 – *Hrk a Frk*, rozprávky o zvieratkách
*1940 – *Jarabáč*
*1942 – *Hrk a Frk a Cirkus Hopsasa*
*1948 – *Družstevný abecedár*, román
*1956 – *Z kapitánovho zápisníka*, podtitul: *Príhody detí v [[Slovenské národné povstanie|Slovenskom národnom povstaní]]*, Slovenské nakladateľstvo detskej knihy, ilust. Ferdinand Hložník 
*1958 – *Maturantka Eva*, román, - 1966, ilust. Emil Sedlák, Slovenský spisovateľ - 1970, ilust. Stanislav Dusík, Mladé letá 
*1963 – *[[Rozprávky o prvákoch]]*, príbehy zo školského a domáceho prostredia, Mladé letá, ilust. Naděžda Bláhová 

### Ostatné diela
*1939 – *Guľka a Jamka hľadajú radosť*, prevedenie rozprávok na divadelnú hru
*1944 – Ladislav Holoubek: *Túžba*, libreto k opere
*1963 – *Literárna výchova. Učebnica pre 9. ročník základnej deväťročnej školy* (autori: Laurent Horečný, Ferdinand Gabaj, Elena Kopečná)

## Referencie

Kategória:Narodenia v 1908
Kategória:Úmrtia v 1974
Kategória:Slovenskí pedagógovia
Kategória:Slovenskí spisovatelia
Kategória:Slovenskí spisovatelia pre deti a mládež
Kategória:Slovenskí prozaici
Kategória:Slovenskí prekladatelia
Kategória:Osobnosti z Liptovskej Porúbky